**ӘЛИХАН БӨКЕЙХАННЫҢ ҒЫЛЫМИ –ПУБЛИЦИСТИКАЛЫҚ**

 **ТУЫНДЫЛАРЫНЫҢ ҚҰНДЫЛЫҒЫ**

 Әлихан Нұрмұхамедұлы Бөкейхан - ХІХ ғасырдың соңы мен ХХ ғасырдың басында Ресей патша үкіметінің отаршылдық саясатына қарсы шығып, елдің саяси-әлеуметтік, қоғамдық жұмысына белсене араласқан Алаш партиясының жетекшісі, тұңғыш кәсіби журналист, публицист, ғалым, аудармашы, мемлекеттік, саяси және қоғам қайраткері. Қазақтың саяси және рухани көсемі ретінде аты мәлім болған күрескердің ғұмырнамалық деректеріне қарап отырып, қай қырынан зерттесек те, қазақ елі үшін жасаған орасан зор еңбегін көруге болады. Ормантанушы –ғалым, заңгер мамандығы бойынша екі дипломы болса да, Бутырка түрмесінде болған уақытта өз қолымен толтырған анкетасында кәсібін «журналистпін» деп жазған.

 Бұқаралық ақпарат құралдарына мақалалар, білім саласына арнап мұғалімдер мен оқушылар үшін оқулықтар, оқыту әдістемелерін жазып, халқына адал қызмет ете білді. Сондай-ақ, орыстың, Еуропаның классик жазушыларының шығармаларын қазақшаға аударып, мерзімді газет-журналдарға шығарып отырған.

 Оның ғылыми -публицистикалық туындылары кең көлемде зерттеуді қажет етеді. Алаш қайраткерінің публицистикасын өзі өмір сүрген тарихи оқиғаларды бейнелейтін шығармалардың жиынтығы деп санауға болады. Түрлі тақырыптарды қамтыған ғылыми-публицистикалық шығармалары арқылы сол кезеңдегі қоғамның тыныс-тіршілігін аңғарамыз. Әлихан Бөкейхан қазақтың тұңғыш кәсіби журналисі ретінде публицистиканың негізін қалады. 1989 жылы Омбыдағы техникалық училищеде оқып жүріп-ақ, мақалалары жарық көріп үлгірген 24 жасар қаламгердің жас та болса бас болып, ұлттың қамын ойлайтындығы көрінеді. Қазақтың және дүниежүзінің жағдайы мен тарихын жақсы біліп, шығармаларында әртүрлі мәселелерді терең талдай білген.

 1917 жылғы Ақпан және Қазан төңкерісі уақыттарында, Кеңес өкіметінің алғашқы кезеңдерінде ол өзінің мақалаларын, очерктерін 30-дан астам бүркеншік атпен жариялауға мәжбүр болған. Соның ішінде, «Қыр ұғлы» және «Қыр ұлы» деген бүркеншік есімді «Киргизская степная газета» мен «Дала уалаятының газетінде, «Қазақ», «Сарыарқа» газеттерінде, Мәскеудегі басылымдарға да қолданып отырған.

 Әлихан Бөкейхан «халықтың көзі, құлағы һәм тілі» болып саналатын баспасөз құралдарының жандануына барын салды. «Қазақ» газетін ұйымдастырумен бірге, орыс тілінде жарық көретін «Иртышъ», «Голосъ степи», «Омичъ» газеттеріне редактор болды. «Темірқазық», «Шолпан», «Жаңа мектеп», «Сәуле», «Әйел теңдігі» журналдарының ашылуына атсалысты. 50-ден астам қазақ және орыс тілдеріндегі газет-журналдарда мыңға жуық мақалалары мен очерктері, басқа да шығармалары жарық көрген. Өз мақалаларын қазақ тілінде де, орыс тілінде де еркін жаза білген. Тіпті француз елінің «Фигаро» газетінде мақалалары жарияланып тұрған.

 Нақты айтқанда, Әлиханның туындылары жарық көрген Омбының «Омичъ», «Степной край», «Степной піонеръ», «Иртышъ», «Голосъ степи», Ташкенттің «Туркестанскіе ведомости», Семейдің «Семипалатинскіе областные ведомости», «Семипалатинскій листокъ», Орынбордың «Қазақ» газеті мен қазақтың тұңғыш «Айқап» журналын, С.Петербордың «Речь», «Сынъ отечества», «Наша жизнь», «Слово», «Восточное обозрение», Ресей мұсылмандарының «Въ мире мусульманства» «Мусульманская газета» басылымдары мен «Сибирскіе вопросы» журналын айтуға болады.

 «Тірі болсам, хан баласында қазақтың хақысы бар еді, қазаққа қызмет қылмай қоймаймын!..»-деп айтқан оның елге деген ықыласын сөзімен де, іс-әрекетімен де жеткізе білгенін ғұмырнамалық деректерінен көруге болады. Алаштың арда ұлының публицистикалық шығармаларының өзі өмір сүрген дәуірде де, бүгінгі ұрпақ үшін де құндылығы зор екенін бас айтуға болады.

 Қайраткер өзінің «Қ.оязының молласының баяны», «Ықтиятты болыс» немесе «Бұрынғыдан қалған жақсы мұра», «Төртінші Дума һәм қазақ», «Дума һәм қазақ», «Тозған рәсім», «Министр өзгерілуі», «Тағы да би һәм билік», «Екі сиез», «Алашқа!», «Мұсылман сиезі», «Алты ай соғыс», «Солдат хаты», «Игілік іс», «Екі жол», Жапон һәм Қытай» «Газеталардан», «Шешек», «Қазақ әскерге алыну мәселесі», «Запрос», «Государственни Дума», «Жер комитеті», «Сайлау құқы», «Жалған қаулылар» тағы басқа да мақалаларында халықтың мұңын, сырын, елдің әлеуметтік –саяси жағдайын баяндап, өзекті мәселелерді қозғай білген.

Қазақ халқының ең басты байлығы жер екені, ата-бабамыз кең байтақ жерін қасықтай қаны қалғанша қорғап келгенін жақсы білеміз. Жер мәселесі қай кезде де өзекті болған. Ресей елі қазақ жеріне аз көз алартпаған. Бұл жайт елін сүйген Әлихан сияқты қайраткердің көкейтесті мәселесі болғаны анық.

 1917 жылы «Қазақ» газетінің №227 санында жарық көрген «Жер комитеті» атты мақаласында: «Тамағы үшін күшін жалдаған қазақ жерін алушылар қазақ жұртына талай қисынсыз іс қылды: қазақты қорасынан, пішенінен, егінінен, суатынан көшірді», - деп қынжылады.

 Ал 1915 жылы «Қазақ» газетінде жарияланған «Оқушыға жәрдем қауымы» мақаласында оқудағы қазақ жастарының жәрдемге мұқтаж екендігін айтады.

 «Оқудағы жастарға жәрдем қауымы – рухани дүкен. Мұндай іс тарихта қашан болса оқу оқыған жастармен басталатын. Анау грек, серб, болгарды тарқы жолға сүйреп, кісілік жөнге бастаған осылардың Европада оқыған жастар-ды» , - деуінде үлкен мән жатыр. Егер оқыған жастарға көбейсе, елдің мәдениет бет қоятынын сөз етеді. Жастарға жәрдем қауымын рухани дүкенмен салыстырады. Осы мақалада Алаш қайраткерлері Міржақып Дулатұлының , Ахмет Байтұрсынұлының есімдерін кездестіріп қана қоймай, сол уақыттарда олардың Орынбор қаласында «Қазақ» газетінде жұмыс жасап жатқанынан мағлұмат білуге болады. Қазақ жастарын тек оқып қана қоймай, іздену, елге қызмет жасау қажеттігін жеткізеді. Елдің болашағы жастар екендігін, жастар мәселесі қазір де өзекті екендігі, оларға әрдайым қолдау қажет екендігі бәрімізге айқын.

 Әлихан Бөкейханұлының терең саясаткер болғандығын саяси тақырыптағы мақалалардан айқындауға болады. 1915 жылдан бастап аптасына екі рет шығатын «Қазақ» газетіне кәсіби журналист халықаралық саяси шолулар жасап отырған. Мысалы, «Қазақ» газетінің 1915 жылғы 8 сәуірдегі санындағы бірінші бетінде «Қыр баласы» - Әлихан Бөкейханның «Ыстамбұл һәм қылилар» айдарлы саяси шолуы берілген.

 «Ыстамбулды алса, арты Россияға көп шатақ болады. Балқан патшалықтары іріп-шіріп тарқады. Рас, бұлар қайта бірігуге де қиын емес. Орыс Ыстамбұлы, Балқан патшалығы бірлігі жақсы көрші көрінбейді. Қорғансыз жұрт ортасы үміт шалдыратын жақсы қала болады»,-деген пікір айта отырып, бірінші дүниежүзілік соғыстың барысына талдау жасайды. Осы тақырыпта «Соғыс көлеңкесі», «Жұмысшылар жайынан» (Күнбастыс майданы), «Алданған қазақ жігіттері», «Күнбатыс майданынан», «Ескерерлік іс», «Самара», «Доклад» туындыларын да алуға болады.Бұдан да өзге мақалаларында денсаулық, мәдениет, сайлау, жер, елдің әлеуметтік жағдайын жақсарту мәселелерін көтереді.

 Атап айтқанда, «Үлгі алыңдар!» мақаласында Дания елінің жағдайын, озық істерін насихаттайды. Төрт түлік мал, үй құстарын асыраған адамдарының кооперативке бірігіп, құс пен мал шаруашылығы өнімдерін ең үздік технологиямен алатынын, басқа елдерге экспортқа шығарып, байлыққа кенелгенін үлгі етеді.

 «Мұнан 40 жыл бұрын Дания біз секілді малын тірідей базарға сататын еді. Осы күні (1900 –інші жылы) мал соятын 29 кәперативі бар. 1899-ыншы жылы бұлар 17 миллион сомға ет сатқан. Осы ет сататын кәперативке 96 мың үй кірген. Бір үйге ет сатқаннан кірген ақша 304 сом болған. Бұл кәператив мүшелерінің бір жылғы кірісі»,-деп жазады өз мақаласында. Баласын оқытатын мектептің, жерін өркендететін, елге қызмет қылатын қазақтардың болғанын, өнім өндіретін кәперативтің болғанын қалайды.

 Қазақ жұртын мәдениетті елдің қатарына көргісі келетін Әлиханның денсаулық мәселесі жайында да өткір ойларын айта білген. 1915 жылы жарық көрген «Шешек» атты мақаласында автор:

 «Мәдени жұрттар балаға шешек кіші бір жасында тегіс егеді. Осымен нағыз шешектен өлу мәдени жұртта аз болады.
 Келген ауруға қарсы қам қылу шығынын мемлекет қазынасы көтеретін закон бар. Бірақ... жан үшін бұл туралы шығынды қазақ өзі көтергені дұрыс.

 Қазір шешек егетін кісілер де табыла қоймас. Бұлардың жұмысын Омбыдағы фельдшер школасында оқып жүрген қазақ балалары тілеп шықса істер еді. Орыста бұл болып жүрген іс. Ажалдан алып қалған қазақтар бір жылғы оқудан арзан болмас еді»,- деп, қазақ елінің денсаулығына алаңдайды.

 Шешектің шығу тарихын, өзге елдерде шешектен неше адамның өлгенін, шешекке қарсы егуде қанша шығын болатынын баяндай отырып, «Ал қазақ шешектен сақтан, шешектен бұрын қаңғырған қожадан сақтан!»-деп насихаттайды.

 ХХ ғасырдың басында өзекті болған мәселелердің бірі – әйел теңсіздігі болғандығын сол кезеңдегі жазушылардың көркем шығармаларынан жақсы білеміз. Әлихан Бөкейхан да бұл жағдайдан аттап кете алмаған. Мәселен, «Сайлау құқы» мақаласында әйелдің де депутат болып сайлануға құқы барын, Англия, Аустралия сияқты мәдениеті жоғары елдерде әйел депутаттардың барын сөз етеді.

 Қорыта айтқанда, ұлт көсемінің бай мұрасы қазақ мәдениетінің баға жетпес құнды игілігі, қазынасы болып табылады. Әлихан Нұрмұхамедұлы Бөкейханды қазақтың тұңғыш кәсіби журналисі және қазақ публицистикасының негізін қалаушы деуге толық негіз бар. Зерттеушілердің деректеріне қарағанда, публицист ретіндегі еңбегі 1989 жыл мен 1927 жылдар арасын, яғни, 40 жылға жуық уақытты қамтиды. Тіпті Мәскеуде тұруға мәжбүр болған кезде де ғылыми-публицистикалық туындыларын үздіксіз жариялап отырған. Оның мақалалары жарық көрмеген баспасөз орындары кемде-кем. ХІХ ғасырдың соңы мен

ХХ ғасырдың басындағы мерзімді қазақ басылымына өзекті мәселелерді қозғаған мақалаларды жариялап отырды. Қазақ журналистикасының және публицистика жанрының қалыптасуына зор үлес қосты. Өзінің шығармалары арқылы қоғамның тыныс-тіршілілігін аңғарта білді. Оның публицистика саласындағы еңбектерінен сауаттылығын, өміршеңдігін, уақыт талабына жауап бере білген құндылығын көреміз.

**Юсупова Куралай Амангельдиновна, Астана қаласы.**

**ПАЙДАЛАНЫЛҒАН ӘДЕБИЕТТЕР:**

1.Әлихан Бөкейхан. Шығармаларының 9 томдық толық жинағы. ІХ том. Астана, 2013жыл.

2.Әлихан Бөкейхан. Шығармаларының 9 томдық толық жинағы. VІ том. Астана, 2013жыл.

3. Әлихан Бөкейхан . Шығармалары-Сочинения. Қазақша, орысша, VІ том. Үшінші басылым. Астана. «Алашорда» Қоғамдық қоры, 2018 жыл.

 4. Кеменгерулы, Қ. Таңдамалы.//Алматы: Қазақстан, 1996 ж. Құрастырған және алғы сөзін жазған Қамзабекұлы Дихан.

**«Әлихан Бөкейхан және ұлттық таным мен руханият әлемі» атты халықаралық ғылыми – практикалық конференцияға қатысуға өтінім**

|  |  |
| --- | --- |
| Конференцияға қатысушының аты-жөні  | Юсупова Куралай Амангельдиновна  |
| Облыстың, қаланың,ауданның атауы  | Астана қаласы  |
| Білім беру мекемесінің атауы  |  Астана қаласы әкімдігінің «№27 мектеп-лицей» ШЖҚ МКК  |
| Конфнренция материалының атауы  |  «Әлихан Бөкейханның ғылыми – публицистикалық туындыларының құндылығы»  |
| Байлаеыс ақпараты: телефон және электрондық мекенжайы  | Тел. 87083999149, эл.адрес ykuralai@list.ru |
| Қатысу түрі  | Офлайн / онлайн  |